Document ID: 32008D0984

KOMISSION PÄÄTÖS,
tehty 10 päivänä joulukuuta 2008,
neuvoston direktiivin 64/432/ETY liitteen C ja päätöksen 2004/226/EY muuttamisesta nautojen luomistaudin diagnostisten testien osalta
(tiedoksiannettu numerolla K(2008) 7642)
(ETA:n kannalta merkityksellinen teksti)
(2008/984/EY)
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon eläinten terveyteen liittyvistä ongelmista yhteisön sisäisessä nautaeläinten ja sikojen kaupassa 26 päivänä kesäkuuta 1964 annetun neuvoston direktiivin 64/432/ETY (1) ja erityisesti sen 6 artiklan 2 kohdan b alakohdan ja 16 artiklan 1 kohdan,
sekä katsoo seuraavaa:
(1)
Direktiivin 64/432/ETY liitteessä C vahvistetaan diagnostiset menetelmät naudan luomistaudin määrittämiseksi, joita on käytettävä kyseisen taudin valvonnassa ja hävittämisessä, tarkastuksessa ja seurannassa sekä luomistaudista virallisesti vapaan karjan aseman vahvistamisessa ja ylläpitämisessä sekä yhteisön sisäisessä nautaeläinten kaupassa vaadittavassa sertifioinnissa.
(2)
Testien hyväksymisestä nautojen luomistaudin vasta-aineiden havaitsemiseksi neuvoston direktiivin 64/432/ETY mukaisesti 4 päivänä maaliskuuta 2004 tehdyssä komission päätöksessä 2004/226/EY (2) hyväksytään tietyt luomistautia koskevat testit, joita voidaan käyttää pakollisen seroagglutinaatiotestin (SAT) vaihtoehtona direktiivin 64/432/ETY 6 artiklan 2 kohdan b alakohdan mukaisessa nautaeläinten sertifioinnissa.
(3)
Fluoresenssipolarisaatiomääritys (FPA-testi) on uusi diagnostinen testi, joka on sisällytetty Maailman eläintautijärjestön OIE:n laatiman maaeläinten diagnostisia testejä ja rokotteita koskevan käsikirjan Manual of Diagnostic Tests and Vaccines for Terrestrial Animals, 6 painos, 2008, luvussa 2.4.3 (naudan luomistauti) vahvistettuihin kansainvälisessä kaupassa käytettäviin testeihin.
(4)
Komissio pyysi Euroopan elintarviketurvallisuusviranomaiselta (EFSA) tieteellisen lausunnon siitä, soveltuuko FPA-testi direktiivin 64/432/ETY liitteeseen C lisättäväksi.
(5)
Lisäksi komissio pyysi Euroopan elintarviketurvallisuusviranomaista arvioimaan, soveltuvatko FPA-testi sekä päätöksen 2004/226/EY 1 artiklassa luetellut testit yhteisön sisäistä kauppaa varten suoritettavaan nautaeläinten sertifiointiin.
(6)
Eläinten terveyttä ja hyvinvointia käsittelevä lautakunta antoi 11 päivänä joulukuuta 2006 nautojen luomistaudin diagnostisista menetelmistä tieteellisen lausunnon (3), jossa se totesi, että direktiivin 64/432/ETY liitteessä C olevat naudan luomistaudin määrittämisen diagnostiset testit soveltuvat edelleen, SAT-testiä lukuun ottamatta, vakiotesteiksi yhteisön sisäistä kauppaa varten suoritettavaan yksittäisten nautaeläinten sertifiointiin.
(7)
Koska SAT-testi on kuitenkin direktiivin 64/432/ETY 6 artiklan 2 kohdan b alakohdassa suoraan säädetty karjan kauppaan siirtämistä edeltäväksi testiksi, kyseisen direktiivin liitteessä C on oltava sitä koskeva tekninen eritelmä.
(8)
Lisäksi 11 päivänä joulukuuta 2006 annetussa tieteellisessä lausunnossa todettiin, että FPA-testin herkkyys ja spesifisyys ovat verrattavissa direktiivin 64/432/ETY liitteessä C oleviin testeihin ja että se soveltuu lisättäväksi kyseiseen liitteeseen näiden eläinten luomistaudin diagnosoinnissa yhteisön sisäistä kauppaa varten käytettäväksi vakiotestiksi.
(9)
OIE:n laatiman maaeläinten diagnostisia testejä ja rokotteita koskevan käsikirjan, 6. painos, 2008, luvussa 2.4.3 olevan 1 jakson d kohdassa esitetyt äskettäin kehitetyt polymeraasiketjureaktiomenetelmät tarjoavat lisämenetelmiä Brucella spp:n toteamiseksi ja tunnistamiseksi, ja ne olisi sen vuoksi lisättävä direktiivin 64/432/ETY liitteeseen C.
(10)
Sen vuoksi direktiivin 64/432/ETY liitettä C ja päätöstä 2004/226/EY olisi muutettava.
(11)
Tässä päätöksessä säädetyt toimenpiteet ovat elintarvikeketjua ja eläinten terveyttä käsittelevän pysyvän komitean lausunnon mukaiset,
ON TEHNYT TÄMÄN PÄÄTÖKSEN:
1 artikla
Muutetaan direktiivin 64/432/ETY liite C tämän päätöksen liitteen mukaisesti.
2 artikla
Korvataan päätöksen 2004/226/EY 1 artikla seuraavasti:
”1 artikla
Hyväksytään sertifiointitarkoituksiin direktiivin 64/432/ETY liitteen C säännösten mukaisesti suoritetut komplementinsitoutumistesti, puskuroidut Brucella-antigeenitestit (Rose Bengal -testi, RTB), ELISA-testit ja fluoresenssi-polarisaatiomääritys (FPA-testi).”
3 artikla
Tämä päätös on osoitettu kaikille jäsenvaltioille.
Tehty Brysselissä 10 päivänä joulukuuta 2008.

Labels: 0
3
6